Luettelo Tulen ja jään laulu -sarjan hahmoista

Tämä on **luettelo ''[[Tulen ja jään laulu]]'' -kirjasarjan hahmoista.** Kirjasarjan on kirjoittanut yhdysvaltalainen George R. R. Martin, ja se kattaa seitsemän romaania, joista kaksi on julkaisematta. Sarjasta on tehty televisiosarja *[[Game of Thrones]]*.

## Starkin suku

### Eddard Stark

Lordi **Eddard ”Ned” Stark** on Talvivaaran lordi ja Pohjoisen lääninherra ja suojelija. Hän on arvostettu lordi, joka pitää kunniaa ja velvollisuutta korkeassa arvossa. Nedillä on mustat hiukset ja harmaat silmät. Hänen lapsista vain Jon ja Arya omaavat nämä piirteet. Hänen isänsä Rickard Stark lähetti hänet Laaksoon nuorena poikana lordi Jon Arrynin huostaan. Siellä hän ystävystyi Robert Baratheonin kanssa. Robert rakastui Nedin siskoon Lyannaan. Kun Rhaegar Targaryen kidnappaa Lyannan ja Hullu kuningas Aerys II Targaryen murhaa hänen isänsä Rickardin ja vanhemman veljensä Brandonin, Nedistä tulee Talvivaaran lordi. Hän menee naimisiin veljensä kihlatun Catelyn Tullyn kanssa ja siittää esikoispoikansa Robbin hääyönään. Ned liittyy Robertin kapinaan kruunua vastaan. Hän löytää kuolevan Lyannan, jonka viimeiset sanat ovat ”Vanno minulle, Ned.” Ned vie siskonsa ruumiin Talvivaaran kryptaan, jossa kaikki Starkit lepäävät. Sodan aikana Ned oletettavasti siittää äpäräpoikansa Jon Nietoksen. Ned palaa Talvivaaraan ja elää rauhaisaa elämää ja saa vielä neljä lasta: Sansa, Arya, Bran ja Rickon. Rauhan rikkoo Rautasaarten lordi Balon Greyjoy, joka nousee kapinaan Robertin hallintoa vastaan. Kapina kukistetaan nopeasti ja Ned ottaa Balonin pojan Theonin panttivangikseen, mutta kohtelee tätä hyvin.

Kirjassa *Valtaistuinpeli* Ned saa tietää Jon Arrynin kuolemasta ja että kuningas Robert on saattueineen matkalla Talvivaaraan. Robert tarjoaa Nedille Kuninkaan Kouran virkaa, mikä on valtakunnan toiseksi korkein. Ned hyväksyy tarjouksen ja lähtee maan pääkaupunkiin, Kuninkaansatamaan, yhdessä tyttäriensä Sansan ja Aryan kanssa. Pääkaupungissa hän huomaa kuningaskunnan olevan miljoonaveloissa. Kun tieto Tyrion Lannisterin vangitsemisesta saapuu pääkaupunkiin, Jaime Lannister kaksintaistelee Nedin kanssa. Taistelu keskeytyy, kun yksi kaupungin vartijoista tulee väliin ja iskee Nediä jalkaan. Tutkiessaan Jon Arrynin murhaa Ned tajuaa, että kuningasperheen lapset, Joffrey, Myrcella ja Tommen, eivät olekaan Robertin lapsia, vaan Jaimen ja Cersein insestintuotteita. Ned kertoo Cerseille tietävänsä totuuden ja pyytää tätä lähtemään kaupungista ennen kuin Robert palaa metsästysretkeltään. Robert kuitenkin haavoittuu retkellä kuolettavasti eikä Ned ehdi kertoa hänelle totuutta väitetyistä lapsistaan. Kun Robert kuolee, Joffrey julistetaan kuninkaaksi. Robertin nuorempi veli, Renly, yrittää itse pyrkiä kuninkaaksi ja pyytää Nediä kannattamaan häntä. Nedin mielestä Robertin vanhempi veli Stannis on oikea kruununperijä ja lähettää tälle viestin, jossa hän kertoo Robertin kuolemasta ja Cersein lasten isän henkilöllisyydestä. Joffrey vangitsee Nedin maanpetoksesta. Sansa pyytää, että kuningas säästäisi hänen isänsä hengen ja karkottaisi tämän ennemmin Yövartioon. Joffrey ei kuitenkaan kuuntele pyyntöjä ja mestauttaa Nedin. Nedin kuolema sytyttää viiden kuninkaan sodan, kun Stannis, Renly, Balon Greyjoy sekä Robb Stark julistavat itsensä kuninkaiksi.

:Kertojana kirjassa: *[[Valtaistuinpeli]]*

:*Game of Thrones* -näyttelijä: Sean Bean (9 jaksoa)

### Catelyn Stark

Lady **Catelyn Stark (o.s. Tully)** on Nedin vaimo. Catelyn eli lapsuutensa Vuolasvirralla isänsä lordi Hoster Tullyn ja hänen siskonsa Lysan kanssa. Hän tunsi myös Petyr Baelishin, joka oli ihastunut häneen. 12-vuotiaana Catelyn kihlataan Brandon Starkille, joka on Talvivaaran perijä. Brandon murhataan, kun kruununprinssi Rhaegar kidnappaa Brandonin siskon Lyannan, ja Catelyn menee naimisiin Brandonin veljen Eddardin kanssa. Hänen siskonsa Lysa naitetaan samana päivänä Jon Arrynille, häntä paljon vanhemmalle Kotkanpesän lordille. Catelyn tulee raskaaksi hääyönään ja synnyttää Robbin, kun Ned sotii kuningasta vastaan Robertin kapinassa.

Kirjassa *Valtaistuinpeli* Catelyn kertoo miehelleen Jon Arrynin kuolemasta. Hän saa siskoltaan kirjeen, jossa tämä väittää Lannisterin suvun murhanneen Jonin. Kun kuningas Robert tarjoaa Nedille virkaa pääkaupungista, Catelyn usuttaa häntä ottamaan viran vastaan. Kun Bran putoaa tornista, mikä halvaannuttaa hänen jalkansa, Catelyn alkaa epäillä jonkun vahingoittaneen Brania tahallaan. Salamurhaaja yrittää tappaa Branin, mutta tämän hurjasusi Kesä pelastaa pojan. Catelyn saa selville, että tikari jolla Bran yritettiin tappaa kuuluu Tyrion Lannisterille. Catelyn vangitsee Tyrionin isänsä Hoster Tullyn lipunkantajien avulla ja vie tämän siskonsa Lysa Arrynin luokse Laaksoon, jossa suoritetaan kääpiön oikeudenkäynti. Tyrionin puolesta taisteleva Bronn voittaa Lysan puolesta taistelleen ser Vardis Egenin, ja Tyrion on vapaa lähtemään. Ollessaan Laaksossa, Catelyn saa kuulla Lannisterien vanginneen Eddardin. Hän lähtee Laaksosta Robbin tueksi, joka marssii Talvivaarasta etelään armeijan kanssa. Catelyn tapaa Robbin Cailinvallilla ja he matkaavat armeijansa kanssa Kaksosille. Catelyn neuvottelee lordi Walder Freyn kanssa hänen miestensä vartioiman sillan ylittämisestä. Walder Frey suostuu, mutta asettaa muutamia ehtoja: Robbin tulee naida yksi Freyn monista tyttäristä, Arya kihlataan Freyn nuorimman pojan kanssa ja kaksi Freyn lastenlasta otetaan Talvivaaraan kasvateiksi. Kaksosten ylittämisen jälkeen Robbin armeija saapuu Vuolasvirralle vapauttamaan sen piirityksen. Ser Jaime Lannister otetaan vangiksi Kuiskemetsän taistelun jälkeen. Pian uutiset Eddardin teloittamisesta saapuvat ja Robbin lipunkantajat julistavat Robbin Pohjoisen kuninkaaksi. 300 vuoden tauon jälkeen Pohjoisella on jälleen kuningas.

*Kuninkaiden koitoksen* alussa Catelyn riitelee Robbin kanssa, joka ei suostu vaihtamaan ser Jaimea Sansaan ja Aryaan. Catelyn ei myöskään hyväksy Theonin lähettämistä Rautasaarille. Robb päättää lähettää äitinsä Laaksoon sopimaan liittoa itsensä kuninkaaksi julistaneen Renly Baratheonin kanssa. Renly ei kuitenkaan hyväksy liittoutumista vaan käskee Robbin kumartamaan häntä. Catelyn tapaa Brienne Tarthinilaisen, josta tehdään osa Renlyn kuninkaankaartia, Sateenkaarikaartia. Kun Renlyn veli Stannis piirittää Renlyn linnakkeen Myrskynpään, Catelyn yrittää turhaan saada veljekset sopimaan keskenään. Briennen valmistaessa Renlyä taisteluun, Renlyn tappaa salaperäinen varjo. Renlyn kuninkaankaartilaiset syyttävät Brienneä taposta ja Catelyn pakenee hänen kanssaan. Kun he saapuvat Vuolasvirralle, Brienne vannoo uskollisuutta Catelynille. Catelyn kuulee Robbin voittoisista taisteluista ja että hän on tulossa takaisin Vuolasvirralle Rosokalliolta. Catelyn kuulustelee juopunutta ser Jaimea, joka ei tunnusta lähettäneensä salamurhaajaa Branin kimppuun. Jaime jatkaa humalaista paasaustaan ja pilkkaa Eddardin kunniaa. Catelyn on kuullut tarpeeksi ja kutsuu Briennen miekkoineen paikalle.

*Miekkamyrskyssä* paljastuu, että Catelyn on vapauttanut ser Jaimen vaihtaakseen tämän tyttäriinsä. Brienne saattaa Jaimea Kuninkaansatamaan. Robb saapuu takaisin Vuolavirralle ja kertoo menneensä naimisiin Jeyne Westerlingin kanssa Rosokalliolla. Catelyn varoittaa, että hänen tekonsa on suututtanut Walder Freyn, jonka tyttären kanssa Robb oli luvannut mennä naimisiin. Greyjoyt pitävät Talvivaaraa hallussaan ja Robb tarvitsee Freyn apua sen takaisin valloittamiseksi. Catelynin isä Hoster Tully kuolee. Hautajaisissa Walder Freyn lähettämä edustaja Linkku-Lothar Frey kertoo, että Talvivaara on poltettu. Samalla hän toteaa, että Walder suostuu naittamaan tyttärensä Roslinin Robbin enolle lordi Edmure Tullylle. Hääsaattueen ollessa matkalla Kaksosille, Robb kertoo aikovansa nimetä Jon Nietoksen perillisekseen ja pyytää vasallejaan sinetöimään asiakirjan. Robb on jättänyt tuoreen vaimonsa Vuolasvirralle, jottei hän loukkaisi Walderia enempää. Häissä Starkit tulevat petetyksi ja Robbin miehet surmataan. Roose Bolton surmaa Robbin miekalla ja Catelynin kurkku leikataan.
 
:Kertojana kirjoissa: *Valtaistuinpeli*, *[[Kuninkaiden koitos]]* ja *[[Miekkamyrsky]]*

:*Game of Thrones* -näyttelijä: Michelle Fairley (25 jaksoa) 
 
### Robb Stark

**Robb Stark** on Eddard ja Catelyn Starkin esikoispoika ja Talvivaaran perijä. Robb on 15-vuotias tarinan alussa. Hänellä on hyvät välit velipuoleensa Jon Nietokseen ja Theon Greyjoyhin, joita hän pitää oikeina veljinään. Kirjassa *Valtaistuinpeli* Robb saa hurjasuden, jonka hän nimeää Harmaatuuleksi. Hän jää hoitamaan asioita Talvivaaraan kahden nuoremman veljensä kanssa, kun hänen muu perheensä lähtee pääkaupunkiin. Kun kuningas Joffrey Baratheon vangitsee Eddardin, Robb lähtee sotaan ja marssii armeijansa kanssa Jokimaille. Sodan ensimmäinen este tulee vastaan Kaksosilla, kun he joutuvat neuvottelemaan lordi Walder Freyn kanssa joen ylittämisestä. Joen ylittämiseksi Robbin tulee naida yksi Walder Freyn monista tyttäristä. Kun Robb kuulee Joffreyn teloittaneen hänen isänsä, hän julistaa virallisesti sodan kruunua vastaan julistamalla itsensä Pohjoisen kuninkaaksi. Sodan ensimmäisessä taistelussa Robb yllättää Lannisterien joukot ja vangitsee ser Jaime Lannisterin. Catelyn pyytää poikaansa pitämään Jaimen elossa, jotta he voisivat vaihtaa tämän Robbin sisaruksiin Sansaan ja Aryaan, jotka ovat pääkaupungissa Lannisterien vankeina.

Kirjassa *Kuninkaiden koitos* Robb voittaa kaikki taistelut ja alkaa vaikuttaa uhkaavalta muiden Rautavaltaistuimelle pyrkivien mielestä. Hän lähettää Catelynin kuolleen kuningas Robertin pikkuveljen Renlyn luo toiveenaan saada aikaan liitouma. Renly kuitenkin tavoittelee valtaa itselleen eikä suostu liittoon. Kun myöskään Renlyn veli Stannis ei suostu liittoutumaan Robbin kanssa, hän komentaa äitinsä palaamaan takaisin luokseen.

*Miekkamyrskyn* alussa Robb on lievästi haavoittunut taistelussa. Hän palaa taistelusta ja saa tietää äitinsä päästäneen Jaime Lannisterin vapaaksi ja määrää Catelynin kotiarestiin. Hän kertoo äidilleen menneensä salaa naimisiin lady Jeyne Westerlingin kanssa, jonka kanssa hän oli edellisenä iltana maannut. Freyt raivostuvat tästä, sillä Robb oli aiemmin luvannut naida lordi Walderin tyttären. Freyt kuitenkin suostuvat naittamaan Roslin Freyn Robbin enolle Edmure Tullylle. Ennen häitä Robb menettää Karstarkien tuen mestaamalla lordi Rickard Karstarkin maanpetoksesta, kun tämä tappaa kaksi aseetonta nuorta Lannisteria. Häissä Robb pyytää anteeksi lordi Walder Freyltä. Frey teeskentelee ottavansa anteeksipyynnön vastaan kunnes murhaa kaikki Robbin vartijat. Vaikka hänen äitinsä pyytää armoa, Roose Bolton iskee Robbia sydämeen. Hänen kuolemansa jälkeen hänen hurjasutensa Harmaatuulen pää isketään kiinni hänen yläruumiiseensa.

:*Game of Thrones* -näyttelijä: Richard Madden (22 jaksoa) 
 
### Sansa Stark

Lady **Sansa Stark** on Eddard ja Catelyn Starkin toiseksi vanhin lapsi. Hän on 11-vuotias *Valtaistuinpelissä* ja 14-vuotias kirjassa *Korppien kestit*. Sansa on pitkä, laiha ja kaunis; hänellä on siniset silmät ja punaiset hiukset. Sansa on hyvin naisellinen ja pitää runoista, laulamisesta sekä romanttisista kertomuksista. Hän omistaa hurjasuden, nimeltään Lady. Kun hänen isästään tehdään Koura, Sansa matkustaa isänsä ja siskonsa Aryan kanssa Kuninkaansatamaan. Ensimmäisessä luvussaan hän kuvailee rakkauttaan kihlattuunsa prinssi Joffreyyn ja inhoaan pikkusiskonsa Aryan käytökseen. Joffrey vie hänet kävelylle Kolmikärjellä ja tapaavat Aryan puumiekkailemasta teurastajan pojan Mycahin kanssa. Joffrey uhkailee Mycahia oikealla miekalla, ja Aryan hurjasusi Nymeria puree prinssiä käteen. Kun kuningas Robert kuulustelee heitä tapahtuneesta, Sansa puolustaa kihlattuaan ja valehtelee ettei muista mitä tapahtui. Joffreyn äiti Cersei Lannister vaatii Nymerian ja Mycahin henkeä, mutta koska Nymeria on kadoksissa, Lady teloitetaan sen sijasta.

Sansa riitelee jatkuvasti Aryan kanssa, jota hän syyttää Ladyn kuolemasta. Sansa osallistuu turnajaisiin, jotka järjestetään Nedin uuden viran kunniaksi, ja ihastuu ser Loras Tyrelliin, joka ojentaa hänelle punaisen ruusun. Kun Ned saa selville, että Cersein lasten isä on todellisuudessa Jaime, hän aikoo lähettää tyttärensä takaisin Talvivaaraan. Sansa kauhistuu ajatuksesta, sillä hän joutuisi jättämään rakastettunsa taakseen. Sansa kertoo isänsä suunnitelmasta Cerseille, joka alkaa juonia Nedin tuhoa. Kuninkaan kuoleman ja isänsä vangitsemisen jälkeen Sansa pyytää armoa juuri kruunatulta Joffreylta. Joffrey suostuu Sansan pyyntöön ja aikoo lähettää Eddardin Muurille. Kuitenkin Eddardin julkisen tunnustuksen aikana Joffrey tulee toisiin aatoksiin ja teloittaa hänet. Kun Joffrey vie Sansan katsomaan Nedin seivästettyä päätä, Sansa sanoo Joffreylle, että ehkä hänen veljensä Robb (joka on julistanut sodan kruunua vastaan) antaa hänelle Joffreyn pään. Sansasta tulee Joffreyn leikkikalu ja hän käskee kuninkaankaartinsa pahoinpidellä häntä. Sansa pelastaa juopon ritarin Dontos Hollardin kuolemalta, ja tämä lupaa hyvittää teon. Mustavirran taistelussa Sandor Clegane tulee hänen kamariinsa ja tarjoutuu viemään Sansan Talvivaaraan. Sansa kieltäytyy ja Sandor lähtee kaupungista.

Mustavirran taistelun jälkeen Sansa asetetaan syrjään Joffreyn kihlautuessa lady Margaery Tyrellin kanssa. Joffreyn sijasta Sansa naitetaan kääpiö Tyrion Lannisterille. Vaikka Tyrion on huomattavasti kiltimpi hänelle kuin Joffrey olisi ollut, Sansa halveksii häntä etenkin hänen Catelynin ja Robbin murhan jälkeen. Joffreyn kuoltua omissa häissään, Dontos Hollard salakuljettaa Sansan lordi Petyr Baelishin laivalle, joka vie hänet Laaksoon. Tyrion vangitaan ja Sansa on etsintäkuulutetaan. Petyr menee naimisiin Sansan tädin Lysan kanssa ja Sansa esitellään Laakson aatelisille Petyrin äpärätyttärenä Alayne Kivenä. Lysa yrittää tappaa Sansan nähtyään Petyrin suutelevan tätä, mutta Petyr estää sen työntämällä Lysan Kuuovesta kuolemaan. Petyr lavastaa Marillion-muusikon Lysan murhaan ja Sansa valehtelee hänen puolestaan. Petyr saa lähes kaikki julistuksen lordit eli Laakson aateliset puolelleen. Sansa saa Petyriltä avioliittosopimuksen, jossa hänet luvataan Harrold Hardyngille eli ”Harry Perilliselle”, joka on Laakson perijä. Petyrin mukaan Sansan naidessa Harryn, jokainen Laakson ritari auttaisi Sansaa saamaan Talvivaaran takaisin.
 
:Kertojana kirjoissa: Hahmo on kertoja kirjoissa *Valtaistuinpeli*, *Kuninkaiden koitos*, *Miekkamyrsky*, *[[Korppien kestit]]* ja *[[The Winds of Winter]]*. 

:*Game of Thrones* -näyttelijä: Sophie Turner (59 jaksoa) 
 
### Arya Stark

Lady **Arya Stark** on Eddard ja Catelyn Starkin kolmas lapsi. 

:Kertojana kirjoissa: *Valtaistuinpeli*, *Kuninkaiden koitos*, *Miekkamyrsky*, *Korppien kestit*, *[[Lohikäärmetanssi (kirja)|Lohikäärmetanssi]]* ja *The Winds of Winter*

:*Game of Thrones* -näyttelijä: Maisie Williams (57 jaksoa) 
 
### Bran Stark

**Brandon ”Bran” Stark** on Eddard ja Catelyn Starkin neljänneksi vanhin lapsi.  

:Kertojana kirjoissa: *Valtaistuinpeli*, *Kuninkaiden koitos*, *Miekkamyrsky* ja *Lohikäärmetanssi*

:*Game of Thrones* -näyttelijä: Isaac Hempstead Wright (40 jaksoa) 
 
### Rickon Stark
**Rickon Stark** on Starkin perheen kolmevuotias kuopus.  

:*Game of Thrones* -näyttelijä: Art Parkinson (14 jaksoa) 
 
### Jon Nietos

**Jon Nietos** on Eddardin äpäräpoika, minkä vuoksi hänen nimensä on Nietos, eikä Stark. Ned palaa sodasta Talvivaaraan Jon mukanaan, eikä tämän äidin henkilöllisyyttä tunneta. Jonilla on hyvät välit isäänsä ja Starkin suvun lapsiin, mutta Nedin vaimo Catelyn ei koe Jonia omakseen ja syrjii poikaa. Jon liittyy Yövartioon Benjen-setänsä mukana. Tiedusteluretkellä Jon joutuu villien vangiksi, mutta hän onnistuu pakenemaan ja alkaa johtaa Yövartion puolustusta villejä vastaan. Taistelun jälkeen hänet valitaan uudeksi ylikomentajaksi. 

:Kertojana kirjoissa: *Valtaistuinpeli*, *Kuninkaiden koitos*, *Miekkamyrsky* ja *Lohikäärmetanssi*

:*Game of Thrones* -näyttelijä: Kit Harington (63 jaksoa) 
 
### Benjen Stark
**Benjen Stark** on Eddardin veli, joka kuuluu Yövartioon. Benjen katoaa tiedusteluretkellä ja Yövartio olettaa hänen kuolleen, mutta Jon Nietos uskoo setänsä olevan elossa.  

:*Game of Thrones* -näyttelijä: Joseph Mawle (8 jaksoa) 

## Lannisterin suku
 
Lannistereiden kantaisä on Lann Nokkela, joka eli Sankareiden ajalla. Tämä valloitti Casterlynkallion Casterlyn suvulta, jolloin Lannistereista tuli Kallion kuningaskunnan hallitsijoita. He pysyivät Kallion kuninkaina, kunnes kuningas Loren Lannister antautui Aegon Valloittajalle. Tämä nimitti Lannisterit Lännen vartijoiksi. Suku menestyi hyvin vuosisatojen ajan, mutta lopulta Tytos Lannister oli pilata suvun maineen ja perinnön huonoilla sijoituksillaan. Hänen poikansa Tywin kuitenkin onnistui palauttamaan suvun kunnian ja Robertin kapinan jälkeen naitti tyttärensä Cersein uudelle kuninkaalle.

Lannisterin vaakunassa on kultainen leijona ja heidän virallinen mottonsa on ”Kuulkaa, kun karjun”. Suku kuitenkin tunnetaan paremmin lauseesta ”Lannister maksaa aina velkansa”. Heidän tunnuslaulunsa, ”Castameren sateet”, kertoo Reynen suvun kapinasta, jonka Tywin Lannister murskasi.



### Tywin Lannister

Lordi **Tywin Lannister** on Casterlynkallion lordi ja Länsimaiden lääninherra sekä Lännen suojelija. Hän on Westerosin rikkain mies. Tywin rakastaa lapsiaan Cerseitä ja Jaimea, mutta inhoaa nuorinta poikaansa Tyrionia. Hänen Tyrioniin kohdistuva inho johtuu osin siitä, että Tyrion on kääpiökasvuinen, mutta Tywin syyttää häntä myös synnytykseen kuolleen vaimonsa Joannan kuolemasta. Tywin ei myöskään pidä Tyrionin toistuvista käynneistä ilotaloissa, sillä hänen mielestään se tahraa suvun nimen.

Tywin syntyi Tytos Lannisterille. Hän joutui katsomaan sivusta kuinka suvun maine rypi pohjamudissa hänen isänsä vallan alla. Tytos oli lempeä ja heikko hallitsija, joka ei välittänyt periä velkoja alaisiltaan. Muiden sukujen lordit pilkkasivat häntä avoimesti. Tywin otti tehtäväkseen tuhota Tarbeckin ja Reynen suvut, jotka nousivat kapinaan Tytosia vastaan. Hän johti Lannisterin joukkoja ja tuhosi molemmat suvut täysin. Reynen suvun tuhosta tehtiin kuuluisa laulu ”Castameren sateet”. Tywinin uroteko sai kuninkaan Aerys II Targaryenin huomion ja Tywin nimitettiin Kuninkaan Kouraksi. Kun Tywin vihdoin pääsi valtaan isänsä kuoltua, hän meni naimisiin serkkunsa Joanna Lannisterin kanssa. Liitto oli onnellinen ja Tywinin, joka ei koskaan hymyile, on sanottu hymyilleen heidän hääpäivänään. Joanna synnytti kaksoset Cersein ja Jaimen. Joanna kuitenkin kuolee synnyttäessään Tyrionia, josta Tywin on murtunut. Tywin piti Kuninkaan Kouran virkaa 20 vuotta, mutta erosi virastaan kun Aerys II teki hänen pojastaan Jaimesta kuninkaankaartin jäsenen. Kuninkaankaartilaiset eivät voi periä, joten Casterlynkallion perijäksi nimettiin Tyrion, jota Tywin halveksii. Robertin kapinassa 15 vuotta ennen sarjan tapahtumia, Tywin pysytteli puolueettomana kunnes tiesi Robert Baratheonin voittavan. Tywin marssi Kuninkaansatamaan ja valtasi sen. Hän myös järjesti prinssi Rhaegar Targaryenin nuorten lasten murhan.

Kirjassa *Valtaistuinpeli* Tywin näkee Tyrionin vangitsemisen loukkauksena sukuaan kohtaan, ja komentaa ser Gregor Cleganen ryöstöretkelle Jokimaille. Kun Robert Baratheon kuolee, hänet nimetään Joffreyn Kouraksi. Hän lähettää Tyrionin pääkaupunkiin toimimaan väliaikaisena Kourana, kun Tywin taistelee sodassa Starkeja vastaan. *Kuninkaiden koitoksessa* Tywin jatkaa sotaa. Hän siirtää joukkonsa Kuninkaansatamaan, kun Stannis Baratheon hyökkää sinne meritse. Mustavirran taistelun jälkeen hänet nimetään kaupungin pelastajaksi. Tywin ottaa vastaan virkansa Kourana kirjassa *Miekkamyrsky*. Hän järjestää avioliiton Joffreyn ja Margaery Tyrellin välille taatakseen Tyrellin suvun tuen sodassa. Hän määrää myös Tyrionin naimisiin Sansa Starkin kanssa saadakseen suvulleen Talvivaaran. Hän juonii yhdessä Walder Freyn kanssa Robb Starkin murhan tämän enon häissä ja päättää näin viiden kuninkaan sodan. Kun Tyrionia syytetään Joffreyn myrkyttämisestä, Tywin osallistuu hänen oikeudenkäyntiinsä. Tyrion todetaan syylliseksi ja tuomitaan kuolemaan. Tyrion kuitenkin pakenee vankilasta ja etsii Tywinin käsiinsä. Tyrion tappaa hänet varsijousella käymälässä.
 
:*Game of Thrones* -näyttelijä: Charles Dance (27 jaksoa) 

### Cersei Lannister

Kuningatar **Cersei Lannister** on Tywin Lannisterin tytär ja Jaime Lannisterin kaksoissisko. Hän on naimisissa kuningas Robert Baratheonin kanssa kirjassa *Valtaistuinpeli*.

:Kertojana kirjoissa: *Korppien kestit* ja *Lohikäärmetanssi*

:*Game of Thrones* -näyttelijä: Lena Headey (64 jaksoa) 

### Kevan Lannister
**Kevan Lannister** on Tywinin pikkuveli.  

:Kertojana kirjassa: *Lohikäärmetanssi*

:*Game of Thrones* -näyttelijä: Ian Gelder (12 jaksoa) 

### Lancel Lannister
**Kevan Lannister** on Kevanin poika eli Cersein, Jaimen ja Tyrionin serkku. Lancel on yksi kuningas Robert Baratheonin aseenkantajista.

:*Game of Thrones* -näyttelijä: Eugene Simon (16 jaksoa) 

### Jaime Lannister

Ser **Jaime Lannister** on Tywinin vanhin poika ja Cersein kaksoisveli. Hän on ritari ja kuninkaankaartin jäsen kirjassa *Valtaistuinpeli*. Jaime lukeutuu on valtakunnan parhaisiin miekkailijoihin ja on siitä hyvin kuuluisa. Jaimea kutsutaan myös nimellä Kuninkaansurmaaja siksi, että hän tappoi palvelemansa kuningas Aerys II Targaryenin Robertin kapinan viimeisinä hetkinä. Jaime kokee pilkkanimen epäreiluksi.

:Kertojana kirjoissa: *Miekkamyrsky*, *Korppien kestit* ja *Lohikäärmetanssi*

:*Game of Thrones* -näyttelijä: Nikolaj Coster-Waldau (56 jaksoa) 

### Tyrion Lannister

**Tyrion Lannister** on Tywinin nuorin poika. Hän on lyhytkasvuinen ja hänellä on eripariset silmät. Tyrionin äiti, Joanna, kuoli synnytykseen eikä hänen isänsä ole antanut sitä anteeksi. 

:Kertojana kirjoissa: *Valtaistuinpeli*, *Kuninkaiden koitos*, *Miekkamyrsky*, *Lohikäärmetanssi* ja *The Winds of Winter*

:*Game of Thrones* -näyttelijä: Peter Dinklage (67 jaksoa) 

## Targaryenin suku

Sata vuotta Valyrian tuhon jälkeen ja 300 vuotta ennen nykypäivää, Aegon Valloittaja saapui Westerosiin sisar-vaimojensa Visenyan ja Rhaenysin sekä heidän kolmen lohikäärmeensä kanssa. Aegon yhdisti Westerosin Seitsemän kuningaskuntaa ja perusti Targaryenin dynastian. Targaryenit hallitsivat maata lähes kolmen vuosisadan ajan, kunnes Aerys II murhattiin vuonna 283 osana Robertin kapinaa. Robert Baratheon otti vallan ja pakotti Aerys II:n jälkeläiset maanpakoon Essoksen maanosaan. Tarinan alussa Viserys Targaryen janoaa Rautavaltaistuinta itselleen ja järjestää avioliiton siskonsa Daeneryksen ja khal Drogon välille.

### Daenerys Targaryen

Prinsessa **Daenerys Targaryen** on Westerosia hallinneen Aerys II Targaryenin jälkeläinen, joka on elänyt koko ikänsä maanpaossa veljensä Viseryksen kanssa. Hahmo on kertoja kirjoissa *Valtaistuinpeli*, *Kuninkaiden koitos*, *Miekkamyrsky* ja *Lohikäärmetanssi*. Daenerys syntyi Lohikäärmekivellä myrskyisenä päivänä ja sai lempinimen Myrskysyntyinen. Hieman hänen syntymänsä jälkeen, Daenerys ja hänen veljensä Viserys salakuljetettiin Braavosiin, kun Robert Baratheonin joukot lähestyivät Lohikäärmekiveä. Sisarukset viettivät seuraavat vuotensa Vapaakaupungeissa etsien apua Westerosin valloittamiseksi.

Teoksessa *Valtaistuinpeli* Daenerys tuodaan Pentosin kaupunkiin Illyrio Mopatiksen luo. Daenerys joutuu menemään naimisiin dothraki-heimon päällikön khal Drogon kanssa, kun Viserys janoaa tämän 40&nbsp;000 sotilaan armeijaa. Ensiksi Daenerys pelkää uutta miestään ja tämän heimoa, mutta oppii kuitenkin elämään *khaleesina*, Drogon kuningattarena. Daenerys saa lahjaksi muun muassa kolme lohikäärmeenmunaa, joiden uskotaan muuttuneen kiveksi ajan myötä. Westerosilainen ser Jorah Mormont matkaa *khalasarin* mukana, ja hänestä tulee Danyn tuki ja turva. Dany saa voimia uhmata Viserystä, kun tämän äkkipikainen luonne tuottaa vaikeuksia. Daenerys tulee raskaaksi ja nimeää lapsen Rhaegoksi. Kun Viserys uhkaa Daenerystä ja tämän syntymätöntä lasta, Daenerys antaa Drogon tappaa hänet. Kun Drogo haavoittuu ryöstöretkellä, papitar Mirri Maz Duur pyytää saada hoitaa häntä. Dany suostuu, vaikka Drogon päälliköt pitävät häntä *maegina*.

Daeneryksen synnytys alkaa ja ser Jorah kantaa hänet telttaan, missä Mirri Maz Duur suorittaa veritaikaa. Daenerys herää muutaman päivän jälkeen ja saa kuulla saaneensa keskenmenon ja että Drogo on katatonisessa tilassa. Mirri Maz Duur oli huijannut häntä, ja kertoo että tämä on veritaian hinta. Daenerys armomurhaa Drogon ja joutuu lähes koko *khalasarin* hylkäämäksi. Kun Drogo polttohaudataan, Daenerys kahlitsee Mirri Maz Duurin hautajaisrovioon ja vie häälahjaksi saamansa kolme lohikäärmeenmunaa rovion keskelle. Kun rovio on sytytetty, Daenerys kävelee itse tuleen. Rovion sammuttua Daenerys nousee vahingoittumattomana kolmen kuoriutuneen lohikäärmeen kanssa.

*Kuninkaiden koitoksessa* Daenerys antaa lohikäärmeillensä nimet Viserion, Rhaegal ja Drogon. Daenerys ja Drogon *khalasarin* rippeet vaeltavat autiomaassa, jota kutsutaan Punaiseksi erämaaksi. Daenerys seuraa punaista komeettaa, joka ilmestyi taivaalle samana iltana, kun hänen lohikäärmeensä kuoriutuivat. Hän lähettää tiedustelijoita, joista yksi tuo mukanaan kolme lähettilästä Qarthin kaupungista: kauppias Xaro Xhoan Daxos, velho Pyat Pree ja salaperäinen asshailainen Quaithe. Daeneryksen seurue seuraa heitä Qarthiin, missä Daenerys saa tietää Robert Baratheonin kuolemasta ja Westerosin sisällissodasta. Hän yrittää saada liittolaisia qartheenilaisista, mutta huomaa pian, että kauppiaat ovat vain kiinnostuneet hänen lohikäärmeistään.

Daenerys kääntyy velho Pyat Preen puoleen, joka houkuttelee hänet Kuolemattomien taloon, missä Dany näkee näkyjä ja ennustuksia. Kuolemattomat hyökkäävät hänen kimppuunsa, mutta Drogonin avulla Dany tuhoaa Kuolemattomien talon. Tämän jälkeen qartheenilaiset kääntyvät Danyä vastaan, ja hän päättää lähteä kaupungista. Kun Dany ja Jorah ovat käymässä satamassa, Dany huomaa kahden hahmon seuraavan heitä. Hermostuksissaan hän ei huomaa salamurhaajaa, joka yrittää myrkyttää hänet pistinleijonalla. Toinen heitä seuranneista miehistä lyö mantikorin syrjään juuri ajoissa. Hänet pelastanut mies kertoo olevansa Artan Valkoparta ja toisen miehen, Vahvan Belwasin, aseenkantaja. Illyrio Mopatis on lähettänyt miehet saattamaan Danyn seurueen Pentosiin. Dany nousee laivaan ja seilaa kohti Pentosia.

Kirjassa *Miekkamyrsky* Daenerys seilaa Astaporiin hankkimaan armeijaa ser Jorahin pyynnöstä. Daenerys lupautuu ostamaan kaupungin kaikki Tahrattomat eli orjasoturit, maksunaan lohikäärme Drogon. Dany saa lahjaksi Missandei-nimisen orjan, jonka hän vapauttaa orjuudesta. Missandei pysyy lojaalina Daenerykselle. Otettuaan Tahrattomat haltuunsa, Daenerys pettää orjakauppiaat ja rikkoo sopimusta ottamalla Drogonin takaisin. Hän valtaa Astaporin Tahrattomien avulla, minkä jälkeen hän julistaa orjat vapautetuiksi. Perustettuaan valtuuston johtamaan kaupunkia, Daenerys jatkaa Yunkain kaupunkiin.

Yunkaissa heitä odottaa neljän tuhannen miehen armeija, jonka lisäksi Yunkai on palkannut kaksi palkkasoturiryhmää puolelleensa: Toiset pojat ja Myrskykorpit. Daenerys neuvottelee ryhmien päälliköiden kanssa ja yrittää saada heidät vaihtamaan puolta. Myrskykorppien komentaja Daario Naharis vaikuttuu Danyn puheista, mikä saa hänet murhaamaan kollegansa ja vannomaan uskollisuutta Daenerykselle. Tahrattomien ja Myrskykorppien yhteistyöllä Yunkailla ei ole mitään mahdollisuutta voittaa, ja se antautuu muutamassa päivässä.

Seuraavaksi Daenerys saapuu Meereenin kaupunkiin. Toisten poikien entinen komentaja Mero hyökkää hänen kimppuunsa, mutta Arstan surmaa hänet. Arstan paljastaa olevansa ser Barristan Selmy, legendaarinen ritari Westerosista, joka palveli kuningas Robert Baratheonia. Ser Barristan kertoo myös, että ser Jorah on lähettänyt viestejä Daeneryksen aikeista kuninkaan vakoojalle lordi Varysille. Dany tuntee itsensä petetyksi ja lähettää molemmat miehet itsemurhatehtävälle Meereeniin viemäreihin. Tehtävä kuitenkin onnistuu ilman kuolonuhreja ja ser Barristan vakuuttaa Daenerykselle olevansa lojaali. Ser Jorah taas väittää ettei ole tehnyt mitään väärää, ja Daenerys joutuu karkottamaan hänet Meereenistä vastoin tahtoaan. Vallattuaan Meereenin, Dany kääntää kasvonsa kohti Westerosia, mutta tajuaa tietävänsä hyvin vähän johtamisesta, ja päättää jäädä Orjakauppiaanlahdelle toistaiseksi.

:Kertojana kirjoissa: *Valtaistuinpeli*, *Kuninkaiden koitos*, *Miekkamyrsky* ja *Lohikäärmetanssi*

:*Game of Thrones* -näyttelijä: Emilia Clarke (5 jaksoa)

### Viserys Targaryen

Prinssi **Viserys Targaryen** on Aerys II:n perillinen, joka joutui maanpakoon siskonsa Daeneryksen kanssa, kun Robert Baratheon otti vallan. Ser Willem Darry salakuljetti Viseryksen ja hänen siskonsa Braavosiin, missä he elivät ser Willemin katon alla tämän kuolemaan saakka. Sisarukset häädettiin ser Willemin kuoltua ja he joutuivat vaeltamaan Vapaakaupungeissa etsimässä suojapaikkaa. Asiat olivat niin huonosti, että Viserys joutui myymään äitinsä kruunun selvitäkseen. Daeneryksen mukaan tämän jälkeen kaikki ilo oli häipynyt Viseryksestä ja vain viha ja raivo jäi jäljelle. Häntä alettiin kutsua *Kerjäläiskuninkaaksi*.

Kirjassa *Valtaistuinpeli*, Viserys tapaa Illyrio Mopatiksen Pentosin kaupungissa ja yhdessä hänen kanssaan sopii avioliiton Daeneryksen ja dothraki-päällikkö khal Drogon välille. Viserys naittaa siskonsa vain, koska Drogo lupaa hänelle vastalahjaksi kymmenentuhannen miehen armeijan. Todellisuudessa Viserys olisi halunnut Danyn itselleen, mikä oli Targaryenin suvussa tapana. Viserys vaatii matkustaa Drogon saattueen mukana varmistaakseen, että Drogo pitää oman puolensa sopimuksesta. Hänen mielestään Viserys myi siskonsa Drogolle ja Drogo on jättänyt maksamatta. Vaikka Illyrio ja ser Jorah Mormont yrittävät kertoa, että dothrakit eivät usko tällaiseen kauppaan vaan heidän mielestään Daenerys oli lahja johon vastataan vastalahjalla aikanaan. Viserys kuitenkin inttää haluavansa armeijansa heti. Vaes Dothrakissa Viserys uhkaa Daeneryksen henkeä, mikä on khal Drogolle viimeinen pisara. Drogo kertoo antavansa hänelle kruunun ja niinpä Drogo sulattaa kultaisista riipuksista tehdyn vyönsä ja kaataa sulan metallin kuollettavasti Viseryksen päähän.

:*Game of Thrones* -näyttelijä: Harry Lloyd (5 jaksoa)

### Rhaegar Targaryen

Prinssi **Rhaegar Targaryen** oli Aerys II:n vanhin poika ja kruununprinssi. Robert Baratheon tappoi hänet Kolmikärjellä 13 vuotta ennen kirjasarjan tapahtumien alkua. Lapsena Rhaegar oli lukutoukka, seikka josta hovissa usein vitsailtiin. Hänestä tuli nimekäs soturi vasta myöhemmällä iällä, hänen luettuaan jotain mikä motivoi häntä harjoittelemaan miekkailua. Rhaegar lyötiin ritariksi 17-vuotiaana ja häntä pidettiin taitavana soturina, joka pärjäsi hyvin turnajaisissa joihin hän kuitenkin harvoin osallistui. Hän rakasti harppuaan enemmän kuin miekkojen laulua. Hänen vanhin ja parhain ystävänsä oli ser Arthur Dayne eli *Aamun miekka*. Rhaegaria kiehtoi Suvisali, raunioitunut linna, joka tuhoutui Rhaegarin syntymäyönä.

Rhaegar meni naimisiin dornelaisen prinsessan Elia Martellin kanssa ja sai hänen kanssaan kaksi lasta: tytär Rhaenys ja poika Aegon. Elia oli menehtyä Aegonin synnytykseen jolloin mestarit kertoivat Rhaegarille, ettei Elia voisi saada enempää lapsia. Mestari Aemonin, jonka kanssa Rhaegar kävi kirjeenvaihtoa, mukaan Rhaegar luuli hänen poikansa Aegonin olevan "luvattu prinssi".

Rhaegar voittaa Harrenhalin turnajaiset ja kruunaa Lyanna Starkin rakkauden ja kauneuden kuningattareksi, vaikka hänen vaimonsa Elia oli mukana katsomossa. Lyanna oli kihloissa lordi Robert Baratheonin kanssa tuohon aikaan. Vuotta myöhemmin, Rhaegar sieppaa Lyannan ja vie hänet Myrskynmaille Ilontorniin. Robert julistaa sodan, kun Rhaegar ei suostu palauttamaan Lyannaa takaisin. Rhaegar viettää suurimman osan sodasta Ilontornissa, mutta marssii kuitenkin Kolmikärjelle, missä hän kohtaa Robertin kaksintaistelussa. Rhaegar häviää ja Robertin joukot voittavat sodan ratkaisevan taistelun. Rhaegarin lisäksi hänen vaimonsa, heidän lapsensa sekä kuningas Aerys surmataan. Rhaegarin sisarukset Viserys ja vastasyntynyt Daenerys viedään maanpakoon Essoksen maanosaan, ja Targaryenin valtakausi päättyy.

:*Game of Thrones* -näyttelijä: Wilf Scolding (1 jakso)

### Aemon Targaryen

**Aemon Targaryen** eli **Mestari Aemon** on Yövartion mestari. Hänet lähetettiin aikoinaan Kastelliin opiskelemaan mestariksi, koska hän oli senhetkisen kuninkaan Dareon Targaryenin kolmannen pojan, Maekarin, neljäs poika ja ei siten kovin korkealla kruununperimysjärjestyksessä. Kaikki häntä edeltävät kuninkaat ja perijät kuitenkin kuolivat syystä tai toisesta, joten Aemonille tarjottiin mahdollisuutta nousta valtaistuimelle. Hän kieltäytyi ja liittyi Yövartioon, jotta ei joutuisi koskaan asettumaan uudeksi kuninkaaksi kruunattua pikkuveljeään Aegon V:tä vastaan. Aemon kuolee Yövartion palveluksessa ja on yksi harvoista vanhuuteen kuolevista henkilöistä sarjassa. 

:*Game of Thrones* -näyttelijä: Peter Vaughan (11 jaksoa)

### Aegon V Targaryen
Kuningas **Aegon V Targaryen**, lempinimeltään Egg, on kuningas Maekarin poika ja Aemon Targaryenin pikkuveli. Hänen lapsuudenseikkailuistaan kertoo Martinin kirja *[[Seitsemän kuningaskunnan ritari]]*. Aegon nousee kuninkaaksi odotusten vastaisesti, kun kaikki edeltävät kruununperijät kuolevat ja hänen isoveljensä Aemon luopuu kruunusta. Aegon on kirjasarjassa Aerys II:n isoisä ja televisiosarjassa tämän isä.

:*[[A Knight of the Seven Kingdoms]]* -näyttelijä: Dexter Sol Ansell

### Aerys II Targaryen
Kuningas **Aerys II Targaryen**, joka tunnetaan nimellä ”Hullu kuningas”, on kirjasarjassa kuningas Jaehaerys II:n poika ja televisiosarjassa kuningas Aegon V:n poika. Hän on Daenerys, Viserys ja Rhaegar Targaryenin isä.

:*Game of Thrones* -näyttelijä: David Rintoul (1 jakso)

### Brynden Joki
Lordi **Brynden ”Verivaris” Joki** eli **Kolmisilmäinen korppi** on Aegon IV Targaryenin äpärä. Hän oli kuningas Maekarin Koura, jonka kuningas Aegon V karkotti Yövartioon, kun tämä tappoi Aenys Mustalieskan. Hän nousi Yövartion ylikomentajaksi, mutta katosi tiedusteluretkellä Muurin pohjoispuolelle. Hän esiintyy sarjassa myöhemmin Kolmisilmäisenä korppina. Brynden Joen kantama valyrialaisesta teräksestä valmistettu Targaryenin suvun perintömiekka on aiemmin kuulunut muun muassa Aegon Valloittajan Visenya-vaimolle ja Daemon Targaryenille.

:*Game of Thrones* -näyttelijät: Struan Rodger (1 jakso) ja Max von Sydow (3 jaksoa)

## Arrynin suku
 

Laakson Arrynit polveutuvat suoraan Andaleista. Heidän mottonsa on ”Ylhäinen kuin kunnia”.
### Jon Arryn
Lordi **Jon Arryn** oli Laakson lääninherra ja kuningas Robertin Koura.
### Lysa Arryn
Lady **Lysa Arryn (o.s. Tully)** on lordi Jonin vaimo ja Catelyn Starkin sekä Edmure Tullyn sisko.

:*Game of Thrones* -näyttelijä: Kate Dickie (5 jaksoa)

### Robert Arryn
**Robert Arryn** on Jon Arrynin ja Lysa Tullyn jälkeenjäänyt poika. *Game of Thrones* -sarjassa hahmo on nimeltään Robin Arryn.

:*Game of Thrones* -näyttelijä: Lino Facioli (9 jaksoa)

## Kuninkaansataman Baratheonin suku
 
### Robert Baratheon

Kuningas **Robert Baratheon** hallitsee Seitsemää kuningaskuntaa tarinan alussa. Kun hänen Kouransa, Jon Arryn, kuolee yllättäen, hän matkaa Talvivaaraan tarjotakseen virkaa vanhalle ystävälleen Eddard Starkille.

:*Game of Thrones* -näyttelijä: Mark Addy (7 jaksoa)

### Joffrey Baratheon

Prinssi **Joffrey Baratheon** on Cersei Lannisterin eskoinen ja kruununperijä.

:*Game of Thrones* -näyttelijä: Jack Gleeson (26 jaksoa)

### Myrcella Baratheon
Prinsessa **Myrcella Baratheon** on Joffreyn pikkusisko ja Cersein ainoa tytär.

:*Game of Thrones* -näyttelijät: Aimee Richardson (8 jaksoa) ja Nell Tiger Free (5 jaksoa)

### Tommen Baratheon
Prinssi **Tommen Baratheon** on Joffreyn pikkuveli.

:*Game of Thrones* -näyttelijät: Callum Wharry (8 jaksoa) ja Dean-Charles Chapman (18 jaksoa)

## Lohikäärmekiven Baratheonin suku

### Stannis Baratheon
Lordi **Stannis Baratheon** on Lohikäärmekiven lordi ja Robertin ja Renlyn veli.

:*Game of Thrones* -näyttelijä: Stephen Dillane (24 jaksoa)

### Selyse Florent
Lady **Selyse Florent** on Stannisin vaimo.

:*Game of Thrones* -näyttelijät: Sarah MacKeever (1 jakso) ja	Tara Fitzgerald (9 jaksoa)

### Shireen Baratheon
Lady **Shireen Baratheon** on Stannisin ja Selysen ainoa tytär.

:*Game of Thrones* -näyttelijä: Kerry Ingram (10 jaksoa)

### Melisandre
**Melisandre** on Asshaista kotoisin oleva R’hllor-jumalan papitar, jonka Stannis ottaa neuvonantajakseen kirjassa *Kuninkaiden koitos*. Melisandre julistaa Stannisin uudestisyntyneeksi Azor Ahaiksi, Asshain muinaisista kirjoituksista löytyväksi sankariksi, jonka on määrä taistella pimeyttä vastaan.

:Kertojana kirjassa: *Lohikäärmetanssi*

:*Game of Thrones* -näyttelijä: Carice van Houten (29 jaksoa)

### Davos Merenverto
Ser **Davos Merenverto**, kutsutaan lempinimellä **Sipuliritari**, on pienestä suvusta lähtöisin oleva entinen salakuljettaja ja Stannisin neuvonantaja. 

:Kertojana kirjoissa: *Kuninkaiden koitos*, *Miekkamyrsky* ja *Lohikäärmetanssi*

:*Game of Thrones* -näyttelijä: Liam Cunningham (42 jaksoa)

## Myrskynpään Baratheonin suku

### Renly Baratheon

Lordi **Renly Baratheon** on Myrskynpään lordi ja kuninkaanneuvoston jäsen. Hän on Robertin ja Stannisin veli eli Baratheonin kolmesta veljeksestä nuorin. Renlyä kutsutaan iloluonteiseksi ja suosituksi mieheksi, joka osaa keskustella niin aatelisten kuin rahvaan kanssa.
 
:*Game of Thrones* -näyttelijä: Gethin Anthony (8 jaksoa)

### Brienne
Brienne onTarthin lordi Selwynin ainoa lapsi. Naiseksi poikkeuksellisen pitkä ja fyysisesti voimakas Brienne ei kaipaa hovielämää, ja hänestä tuleekin osa Renlyn kuninkaankaartia. 

:Kertojana kirjassa: *Korppien kestit* 
 
:*Game of Thrones* -näyttelijä: Gwendoline Christie (42 jaksoa)

## Greyjoyn suku
 
Rautasaarten Greyjoyt kutsuvat itseään rautasyntyisiksi ja palvovat omalaatuista jumalolentoaan, Hukkunutta jumalaa. He ovat tunnettuja merenkäyntitaidoistaan sekä tavastaan ryövätä rannikkoalueita. Heidän mottonsa on ”Me emme kylvä”. 
### Balon Greyjoy

Lordi **Balon Greyjoy** on Rautasaarten lääninherra. Hän on tunnettu Robertin kapinan jälkeen käynnistämästään Greyjoyn kapinasta, jossa Balon julisti Rautasaaret itsenäiseksi Seitsemästä kuningaskunnasta. Kuningas Robert Baratheonin johdolla kuningaskunnat kuitenkin kukistivat kapinan väkivalloin. Kaksi Balonin pojista surmattiin ja kolmas poika Theon annettiin Eddard Starkin huostaan Talvivaaraan, jotta Balon ei kapinoisi toistamiseen. Balonin annettiin kuitenkin pitää arvonimensä Rautasaarten herrana. 

:*Game of Thrones* -näyttelijä: Patrick Malahide (4 jaksoa)

### Euron Greyjoy
**Euron Greyjoy** on Balonin nuorempi veli. Hänet tunnetaan *Hiljaisuus*-nimisen aluksen kapteenina.

:*Game of Thrones* -näyttelijä: Pilou Asbæk (9 jaksoa)
 
### Theon Greyjoy
**Theon Greyjoy** on Balonin kolmas poika. Theon annettiin huostaan Starkin suvulle rangaistuksena Balonin aloittamasta kapinasta noin vuosikymmen ennen sarjan tapahtumien alkua. Theon joutuu myöhemmin Ramsay Boltonin sekä fyysiseen että henkiseen kidutukseen, minkä seurauksena Theon hylkää henkilöllisyytensä ja hänestä tulee Ramsayn nimittämänä ”Löyhkä”. 

:Kertojana kirjoissa: *Kuninkaiden koitos*, *Lohikäärmetanssi* ja *The Winds of Winter*

:*Game of Thrones* -näyttelijä: Alfie Allen (46 jaksoa)

### Asha Greyjoy
**Asha Grejoy** on Balonin ainoa tytär ja Theonin isosisko.

*Game of Thrones* -sarjassa hahmo on nimeltään Yara Greyjoy. Nimi vaihdettiin, jotta sitä ei sekotettaisi Osha-nimiseen villiin. 

:Kertojana kirjoissa: *Korppien kestit* ja *Lohikäärmetanssi*

:*Game of Thrones* -näyttelijä: Gemma Whelan (16 jaksoa)

## Martellin suku
 
### Doran Martell
Prinssi **Doran Martell** on Dornen hallitsija ja Aurinkokeihään lordi. Dornessa hallitsija käyttää arvonimeä prinssi eikä lordi toisin kuin muualla Westerosissa. Hän on Ariannen, Quentynin ja Trystanen isä. Hän kärsii pahasta kihdistä, jonka vuoksi hän ei voi kävellä kunnolla. Häntä harvoin nähdään edes Dornessa, sillä hän ei halua näyttää heikolta vihollisilleen. Doran säilyi puolueettomana viiden kuninkaan sodassa, mutta harkitsi Renly Baratheonin tukemista. Tyrion Lannister sai hänet taipumaan Joffreyn puolelle tarjoamalla hänelle paikkaa kuninkaanneuvostossa, ja oikeutta siskonsa Elia Martellin murhasta. Tyrion tarjoaa myös siskontyttärensä Myrcellan kättä Trystane Martellille. Doran lähettää veljensä Oberynin Kuninkaansatamaan sijastaan. Kun Oberyn kuolee pääkaupungissa, Doran ei lähde kostosotaan vaan palaa Aurinkokeihäälle ja vangitsee Oberynin äpärätyttäret, hietakyyt, ylläpitääkseen rauhan. Kun Ariannen suunnitelma kruunata Myrcella menee vikaan, Doran paljastaa hänelle suunnitelmansa liittoutua Daenerys Targaryenin kanssa.

:*Game of Thrones* -näyttelijä: Alexander Siddig (5 jaksoa) 

### Arianne Martell
**Arianne Martell** on Doranin ainoa tytär. Dornessa vanhin lapsi perii valtaistuimen sukupuolesta huolimatta, mikä tekee Ariannesta Dornen perijän.

:Kertojana kirjoissa: *Korppien kestit* ja *The Winds of Winter*

### Quentyn Martell
Ser **Quentyn Martell** on Doranin vanhin poika. 

:Kertojana kirjoissa: *Lohikäärmetanssi*

### Oberyn Martell
**Oberyn Martell** on Doranin nuorempi veli. Häntä kutsutaan Punaiseksi Kyyksi, sillä hänellä on tapana taistella myrkytetyllä miekalla. Oberynillä on kahdeksan äpärätytärtä, joita kutsutaan nimellä hietakyyt.  

:*Game of Thrones* -näyttelijä: Pedro Pascal (8 jaksoa) 

### Ellaria Hieta
**Ellaria Hieta** on Oberyn rakastajatar ja tämän äpärätyttärien äiti.

:*Game of Thrones* -näyttelijä: Indira Varma (13 jaksoa) 

## Tullyn suku
 
### Hoster Tully
**Hoster Tully** on Vuolasvirran lordi ja Jokimaiden lääninherra.

### Edmure Tully
Ser **Edmure Tully** on Hosterin poika ja Vuolasvirran perijä. Hän on Catelynin ja Lysan nuorempi veli.

:*Game of Thrones* -näyttelijä: Tobias Menzies (9 jaksoa) 

### Brynden Tully
Ser **Brynden Tully** on Hosterin nuorempi veli. Häntä kutsutaan usein lempinimellä **Mustakala**.

:*Game of Thrones* -näyttelijä: Clive Russell (7 jaksoa) 

## Tyrellin suku
 
### Mace Tyrell
Lordi **Mace Tyrell** on Suurtarhan lordi.

:*Game of Thrones* -näyttelijä: Roger Ashton-Griffiths (12 jaksoa) 

### Margaery Tyrell

Lady **Margaery Tyrell** on Mace Tyrellin tytär ja hänen lapsistaan nuorin. 16-vuotias Margaery on sievä, älykäs ikäisekseen ja hyvä politiikassa. Kirjassa *Kuninkaiden koitos* Renly Baratheon nai Margaeryn saadakseen Tyrellin suvun puolelleen. Kun Renly kuulee Stannis Baratheonin piirittävän Myrskynpäätä, hän jättää Margaeryn Kaunasillalle ja lähtee ratsuväkensä kanssa kohtaamaan veljensä. Kun Renly kuolee Myrskynpäässä, kuninkaanneuvosto lähettää lordi Petyr Baelishin edustamaan kruunua Kaunasillalle. Tyrellit liittoutuvat Lannisterien kanssa aikomuksenaan naittaa Margaery kuningas Joffrey I:lle.

Kirjassa *Miekkamyrsky* Margaery saapuu saattueineen Kuninkaansatamaan Joffreyn puolisoksi. Pääkaupungin väki ottaa hänet ilomielin vastaan, sillä Tyrellit ovat antaneet apua kaupungin köyhille Margaeryn nimeen. Margaery perheineen illallistaa Sansa Starkin kanssa ja hän saa kuulla Joffreyn todellisesta luonteesta; Margaery on kiltti Sansaa kohtaan. Tyrellit aikovat naittaa Sansan Margaeryn veljelle Willas Tyrellille, mutta juoni päättyy lyhyeen, kun lordi Tywin Lannister järjestää poikansa Tyrionin ja Sansan välisen avioliiton. Margaery nai Joffreyn pian tämän jälkeen, mutta poikakuningas tukehtuu hääjuhlassa. Myrkyttäjäksi vihjataan Margaeryn isoäitiä Olennaa ja myös Margaeryn oletetaan tienneen juonesta, sillä pariskunta joi viiniä samasta maljasta.

Teoksessa *Korppien kestit* Margaery vihitään jälleen; tällä kertaa Joffreyn veljelle Tommenille, joka kruunataan uudeksi kuninkaaksi. Heidän häidensä jälkeen Cersei Lannister juonii päästäkseen eroon Margaerystä ja tämän perheestä. Cersei epäilee tytön neitsyyttä, sillä hänhän oli naimisissa Renlyn kanssa. Cersei määrää septan tutkimaan Margaeryn ja todetaan, että hänen immenkalvonsa on rikkoutunut. Cersei syyttää Margaeryä aviorikoksesta ja maanpetoksesta; hän väittää tytön maanneen yhdeksän eri miehen kanssa. Margaery pidätetään ja vangitaan odottamaan oikeudenkäyntiä. Margaery ottaa yhteen anoppinsa kanssa ja paljastaa tietävänsä hänen olleen valheellisten väitteiden takana. Myöhemmin Cersein päätodistaja, Osney Mustapata, paljastaa kidutuksen alaisena Cersein juonen ja Cersei joutuu itse samantapaiseen tilanteeseen kuin Margaery. Koska todisteet Margaeryä vastaan ovat heikot, hänen vapautetaan vankilasta Randyll Tarlyn huostaan odottamaan oikeudenkäyntiä.

:*Game of Thrones* -näyttelijä: Natalie Dormer (25 jaksoa)

### Loras Tyrell

Ser **Loras Tyrell** on Mace Tyrellin kolmas ja nuorin poika. Häntä kutsutaan lempinimellä **Kukkaisritari**. Hänet tunnetaan hyvin taidoistaan miekkailussa ja turnajaisissa. Hän on myös hyvin komea. Loras vietti nuoruutensa Myrskynpäässä lordi Renly Baratheonin aseenkantajana. He tutustuivat lähemmin ja heistä tuli rakastavaisia. Heidän suhteensa ei ole laajemmin tiedossa, vaikka hovissa muutamat ovat perillä asiasta.

*Valtaistuinpelissä* Loras osallistuu kuninkaan Kouran, lordi Eddard Starkin, kunniaksi järjestettyihin turnajaisiin. Hän menestyy hyvin ja ojentaa valkoisen ruusun satunnaiselle kauniille neidolle jokaisen voittonsa jälkeen. Sansa Starkille hän ojentaa punaisen ruusun, mikä saa Sansan ihastumaan häneen. Loras saa vastaansa ser Gregor Cleganen ja päihittää tämän kepulikonstein. Ser Gregor raivostuu ja yrittää tappaa hänet pudottuaan hevosen selästä. Sandor Clegane rientää Lorasin apuun ja pelastaa hänet, jonka jälkeen Loras luovuttaa voittonsa Sandorille. Kun lordi Eddard Stark lähettää joukon miehiä ser Beric Dondarrionin johdolla surmaamaan ser Gregorin, Loras on pettynyt siitä ettei tullut valituksi ser Bericin sijasta. Kuningas Robertin kuoleman jälkeen lordi Renly pakenee Kuninkaansatamasta Lorasin ja noin viidenkymmenen muun miehen kanssa. Uusi kuningas Joffrey Baratheon nimeää heidät maanpettureiksi.

Kirjassa *Kuninkaiden koitos*, Tyrellit kannattavat Renlyn vaatimusta Rautavaltaistuimelle, ja naittavat Lorasin siskon Margaeryn Renlylle. Hänen armeijansa kokoontuessa Suurtarhassa, kuningas Renly tekee Lorasista kuninkaankaartinsa, Sateenkaarikaartin, ylikomentajan. Heidän suhteensa pysyy läheisenä Renlyn avioliitonkin jälkeen. Loras häviää Kaunasillalla pidetyissä turnajaisissa Brienne Tarthilaiselle, jolle annetaan Sateenkaarikaartin viimeinen paikka. Kun Renly salamurhataan, Loras menee suunniltaan ja surmaa kuningasta vartioneet kaksi kaartilaista. Loras uskoo Briennen olleen salamurhan takana, mutta tämä ehtii paeta ennen kuin Loras ehtii pidättää syyllisen. Tyrellit liittoutuvat Lannisterien kanssa; Margaery kihlataan kuningas Joffreylle ja Loras saa paikan kuninkaankaartista.

*Miekkamyrskyssä* ser Lorasista tulee pidetty hahmo Kuninkaansatamassa hänen liityttyään kuninkaankaartiin vasta 17-vuotiaana. Kun kuninkaankaartin ylikomentaja ser Jaime Lannister palaa Kuninkaansatamaan, Loras tunnistaa Briennen hänen seurueestaan. Ser Jaime pidättää Briennen Lorasin pyynnöstä epäiltynä kuningas Renlyn salamurhasta. Kun kuningas Joffrey myrkytetään, Loras syyttää siitä Sansa Starkia. Myöhemmin ser Jaime keskustelee Lorasin kanssa kahden ja komentaa hänet Briennen vankityrmälle kuulustelemaan tätä. Loras vakuuttuu Briennen syyttömyydestä Renlyn murhaan.

Teoksessa *Korppien kestit* ser Jaime kokee Lorasin olevan ylimielinen ja turhamainen, mutta uskoo tämän selviytyvän kuninkaankaartin tehtävistä hyvin. Jaime yllättyy myös Lorasin turnajaistaidoista ja ajattelee, että ehkei tämä voittanutkaan häntä pelkän onnen myötä Kouran turnajaisissa. Kun rautasaarelaiset valtaavat Lakeuden, Cersei Lannister käyttää Lorasin harkitsemattomuutta hyväksi, ja lähettää hänet nopeuttamaan Lohikäärmekiven piiritystä. Myöhemmin Cersei saa tietää Lorasin vakavasti haavoittuneen tämän johtaessa hyökkäystä linnaan. *Lohikäärmetanssissa* Cersei saa tilanneraportin, jossa kerrotaan Lorasin olevan kuolemaisillaan haavoihinsa.

:*Game of Thrones* -näyttelijä: Finn Jones (20 jaksoa) 

### Olenna Tyrell

Lady **Olenna Tyrell (o.s. Redwyne)** on Mace Tyrellin äiti.

:*Game of Thrones* -näyttelijä: Diana Rigg (18 jaksoa) 

## Yövartio ja villit
### Craster
**Craster** on villi, joka muista villeistä poiketen on Yövartion liittolainen tarjoamalla majapaikkaa kotipaikastaan Crasterinlinnasta.

:*Game of Thrones* -näyttelijä: Robert Pugh (5 jaksoa)

### Jeor Mormont
**Jeor Mormont** on Yövartion ylikomentaja.

:*Game of Thrones* -näyttelijä: James Cosmo (12 jaksoa) 

### Neilikka
**Neilikka** on Crasterin tytär, johon Samwell Tarly tykästyy.

:*Game of Thrones* -näyttelijä: Hannah Murray (27 jaksoa)

### Mance Rayder
**Mance Rayder** on entinen Yövartion jäsen, josta on tullut Muurintakainen kuningas.

:*Game of Thrones* -näyttelijä: Ciarán Hinds (5 jaksoa)

### Samwell Tarly

**Samwell Tarly** on pelkurimainen ja lihava Yövartion mies, jota muut kiusaavat. Jon Nietos pitää hänen puoliaan ja ystävystyy hänen kanssaan. 

:Kertojana kirjoissa: *Miekkamyrsky* ja *Korppien kestit*

:*Game of Thrones* -näyttelijä: John Bradley (48 jaksoa) 

### Tormund
**Tormund Jättiläisensurma** on yksi Muurin pohjoispuolella asuvista villeistä.

:*Game of Thrones* -näyttelijä: Kristofer Hivju (33 jaksoa)

### Ygritte
**Ygritte** on villinainen, jonka Jon Nietos kohtaa Muurin pohjoispuolella.

:*Game of Thrones* -näyttelijä: Rose Leslie (17 jaksoa)

## Kuninkaanneuvosto
### Petyr Baelish

Lordi **Petyr Baelish** on kuninkaan rahamestari. Häntä kutsutaan myös pilkkanimellä Pikkusormi. Baelish on peräisin suhteellisen köyhästä perheestä mutta on onnistunut nousemaan korkealle älykkyytensä ja häikäilemättömyytensä avulla.

:*Game of Thrones* -näyttelijä: Aidan Gillen (41 jaksoa)
### Pycelle
Suurmestari **Pycelle** on iäkäs neuvonantaja, joka on palvellut monia kuninkaita elinaikanaan.

:*Game of Thrones* -näyttelijä: Julian Glover (31 jaksoa)
### Varys
**Varys** on eunukki, joka toimii kuninkaan vakoojien johtajana, ”huhujen herrana”. Hänellä on kilpailullinen ja kaksintaisteleva suhde Petyr Baelishiin.

:*Game of Thrones* -näyttelijä: Conleth Hill (46 jaksoa)

## Kuninkaankaarti
### Sandor Clegane
**Sandor ”Hurtta” Clegane** on Gregor Cleganen pikkuveli. Hän on tunnettu kasvojensa vakavista palovammoista.

:*Game of Thrones* -näyttelijä: Rory McCann (38 jaksoa)

### Barristan Selmy
**Barristan Selmy**, joka tunnetaan myös nimellä **Barristan Rohkea** (), on kuningas Robert Baratheonin kuninkaankaartin komentaja. Ennen Robertia hän palveli Targaryen-kuninkaita Jaehaerys II ja Aerys II, ja Robertin kapinassa Barristan taisteli Aerysin puolella.

:Kertojana kirjassa: *Lohikäärmetanssi*

:*Game of Thrones* -näyttelijä: Ian McElhinney (25 jaksoa)

### Meryn Trant
**Meryn Trant** on osa kuningas Robertin ja myöhemmin myös Joffreyn kuninkaankaartia.

:*Game of Thrones* -näyttelijä: Ian Beattie (19 jaksoa)

### Duncan Pitkä
Ser **Duncan Pitkä** (), lempinimeltään **Dunk**, on Kuninkaansataman Kirpunperässä kasvanut ritari, josta tulee takaiskujen ja onnekkaiden sattumien kautta lopulta kuninkaankaartin komentaja. Dunk kuolee Suvilinnan tulipalossa, eikä ole elossa *Tulen ja jään laulun* tapahtumien aikaan vaan mainitaan teoksissa historiallisena henkilönä. Esiosasarjassa *Tales of Dunk and Egg* hän on pääosassa ja kiertelee Westerosia mukanaan nuori aseenkantajansa Egg, tuleva kuningas Aegon V Targaryen.

:*A Knight of the Seven Kingdoms* -näyttelijä: Peter Claffey

## Daenerysin tarinaan liittyvät hahmot (Essos)
### Khal Drogo
**Khal Drogo** on dothrakilainen sotaherra, jolle Viserys Targaryen naittaa pikkusisarensa Daenerysin.

:*Game of Thrones* -näyttelijä: Jason Momoa (10 jaksoa) 

### Harmaa Mato
**Harmaa Mato** on Tahrattomat-sotajoukon komentaja.  

:*Game of Thrones* -näyttelijä: Jacob Anderson (34 jaksoa) 

### Missandei
**Missandei** on naathilainen orja ja tulkki.

:*Game of Thrones* -näyttelijä: Nathalie Emmanuel (38 jaksoa) 

### Jorah Mormont
**Jorah Mormont** on Yövartion komentajan Jeor Mormontin poika, joka on paennut saamaansa kuolemantuomiota Essosiin. Eddard Stark oli langettanut tuomion Jorahin myytyä salametsästäjiä tyroshilaiselle orjakauppiaalle. 

:*Game of Thrones* -näyttelijä: Iain Glen (52 jaksoa) 

### Daario Naharis
**Daario Naharis ** on Myrskykorppien komentaja, joka vannoo uskollisuutta Daenerysille ja auttaa tätä valtaamaan Yunkain.

:*Game of Thrones* -näyttelijä: Ed Skrein (3 jaksoa) ja Michiel Huisman (18 jaksoa)  

## Muut hahmot (Westeros)

### Roose Bolton
** Roose Bolton** on Pohjoisen kuningaskunnassa sijaitsevan Kauhialan lordi. 

:*Game of Thrones* -näyttelijä: Michael McElhatton (19 jaksoa) 

### Bronn
**Bronn** on palkkamiekka, joka onnistuneesti puolustaa Tyrionia Kotkanpesässä käytävässä oikeudenkäynnissä, ja jonka Tyrion palkkaa palvelukseensa. 

:*Game of Thrones* -näyttelijä: Jerome Flynn (36 jaksoa) 

### Walder Frey
**Walder Frey** on lähes 90-vuotias mies, joka hallitsee Kaksosina tunnettua joenylityspaikkaa Jokimailla. 

:*Game of Thrones* -näyttelijä: David Bradley (5 jaksoa) 

### Ramsay Nietos
**Ramsay Nietos ** on Roose Boltonin äpäräpoika.

:*Game of Thrones* -näyttelijä: Iwan Rheon (20 jaksoa) 

### Shae
**Shae** on Tyrionin seuralainen, jonka hän tapaa Tywin Lannisterin leirissä Jokimailla.

:*Game of Thrones* -näyttelijä: Sibel Kekilli (20 jaksoa) 

## Lähteet
*
*
*
*
*
*

### Kirjaviitteet

### Viitteet